  Наталья Тетерина 25–29 куарусёнэ Коми Элькунлэн шоркараз чеберлыкъя «Мисс студенчества финно-угрии — 2017» куатетӥ вожвылъяськон ортчоз. Туэ Удмуртилэсь данзэ Глазкар пединститутын дышетскись Лия Стрелкова утёз. Со сярысь иворъёсъя «Удмуртия» агентстволы дышетсконнилэн Визьноданъя но мерлыко ужъя управлениезлэн кивалтӥсез Елена Котова вераз. Ӵошатсконэ пыриськон понна нылашез бырйизы кӧня ке тодметъёсъя, соос пӧлын удмурт кылэз тодон но сцена вылын ассэ возьыны быгатон. Та вожвылъяськонын нылашъёс асьсэлэсь чеберлыксэс, быгатэмлыксэс, веськрессэс но визьлыксэс сцена вылын возьмато, соин ик со синмаськымон адями луыны кулэ Елена КотоваТуннэ нуналлы курон лэземын, фотосессия ортчытэмын но видеовизитка гожтэмын ни. Озьы ик конкурсын возьматон понна калык шудонэз дасян мынэ. Визьноданъя но мерлыко ужъя управленилэн кивалтӥсез верамъя, Лия учкисьёсты крезен туж шулдыр шудэменыз паймытоз. Нош нылашлы вожвылъяськонын юрттӥськыны институтысь 6 адями мыноз: фольклоръя «Пужмер» но кырӟанъя «Кантилена» ансамбльёслэн артистъёссы. Тодэ вайытом, Глазкар пединститут «Мисс студенчества финно-угрии» вожвылъяськонэ кыкетӥ ар пыриське ни. Со сяна, 2015-тӥ арын конкурс, Удмурт кун университетын дышетскись Алина Антонова вормемен валче, Ижкарын ортчыны быгатӥз. Нош кылем арын УдГУ-ысь Алла Лебедева нырысетӥ вице-мисс луиз. Туэ Удмурт кун университет ӵошатсконэ уг пыриськы. Тегъёс: Лулчеберет Удмуртия Глазкар удмуртъёс удмурткыл  